Ka hana a ka ulu ʻana...
A no laila pēlā iho nō ka hoʻokupu.
He kaʻina hana ia no ka ʻaha nui
eia naʻe he kuleana ia no nā malihini
i ka hoʻokupu ʻana ke kipa aku lākou i kekahi wahi.
Ma ʻaneʻi ma Kīlauea nei, nui nā hālau hula
a me nā kanaka loina like ʻole e mālama i ke oli
me ka hoʻokupu ʻana aku iā Pelehonuamea mā me nā akua
noho i ua wahi nei.
I kēia lā, e kamaʻilio a walaʻau ana māua me ʻoukou i ke ʻano kaʻina hana o ka hoʻokupu
e mālama ʻia nei ma Kīlauea a me ke kumu i mālama ʻia ai kēia ʻano hana.
ʻO wau nō ʻo Huihui Kanahele Mossman.
ʻO wau ʻo Hoʻolaʻi Miday, e hui pū me māua
i ke aʻo ʻana e pili i ke kuleana ʻaha a hoʻokupu
me ka mālama mau ai o ia ʻano hana.
ma nā loina like ʻole.
ʻO Huihui Kanahele-Mossman koʻu inoa.
Ua hānai ʻia wau i ka moku ʻo Hilo, i ka ʻili o Keaukaha.
Noho naʻe wau i Hilo a me Waiʻōhinu ma Kaʻū.
ʻO wau ke Kuhikuhina no Edith Kanakaʻole Foundation
a he
kumu hula nō wau kekahi
no ka hālau ʻo Hālau O Kekuhi hoʻi, kahi i aʻu i aʻo a ʻapo i ka hula
mai koʻu makahiki kamaliʻi he ʻehiku wale nō.
A no laila he kanaka hula nō kēia i mālama i ke kuleana
o ka hālau hula no nā makahiki he kanalima a ʻemi mai paha.
ʻO ka hoʻokupu,
he lālā kuleana ia no kekahi ʻaha.
Eia lā, inā wāwahi ʻia ka hua o nei huaʻōlelo,
loaʻa ʻo "Kupu", a ʻo ka ulu ʻana ka manaʻo wehewehe o ia nei.
ʻO nā lau e ʻike ʻia ma ka honua
e puka mua ai mai ka pāhoehoe mai, ʻo ia nō nā kupukupu.
No laila, ʻo ka ulu mua ʻana ʻo "Kupu", a ʻo "Hoʻo" ka mea e ui ai kēlā ʻano hana.
ʻO ka hana a ke kupu ʻana a kupu iho nō.
Ma ka liʻiliʻi, ʻo ia iho nō ka manaʻo no "Hoʻokupu".
A he lālā kuleana ia no ka ʻaha nui.
Eia naʻe, he kuleana ia
no nā malihi ke kipa aku lākou i kekahi wahi.
ʻO ia ke kuleana o ka mea nāna i mālama i kēlā wahi.
A pēlā pū nō hoʻi ke kuleana
o nā kānaka e noho nei a puni kekahi wahi pana paha, kekahi nahele paha,
kekahi hāpapa koʻa paha,
i mea e mālama ai ka hoʻokupu no ua mau wahi ala,
kēlā kumu paha e ulu aku ai.
No laila, ʻo ia kekahi o nā mea e hoʻomanawanui ai ke kanaka
iā ia e hana ai ka hoʻokupu,
he hoʻokupu kūpono nō ia.
Kekahi laʻana o ka Hoʻokupu, inā he ʻōlapa hula ʻoe
he maikaʻi wale nō ka hula ma ke ʻano he hoʻokupu.
ʻO kekahi ʻano hoʻokupu ʻē aʻe
ʻo kekahi mele āu i haku
a i ʻole kekahi mele kamaʻāina iā ʻoe
e pili i kēlā āu e kipa ana.
Inā e hoʻokupu ana
i kekahi wahi e laʻa me kekahi heiau paha
a i ʻole kekahi lele paha
ua hiki ke mālama i ka hoʻokupu me nā mea no ua mau wahi.
ʻO ka meaʻai nō hoʻi no kēlā wahi.
ʻO kekahi ʻano hoʻokupu ʻē aʻe
he lei paha a i ʻole he meakanu nō paha.
ʻO ia kekahi mea,
eia lā e hoʻi kākou i ua manaʻo i hāpai mua aʻe nei,
ʻo ia kekahi mea i hoʻoulu ai
ke ola o kēlā wahi.
Inā he kuleana ia no kekkahi ʻaha,
he ʻano kaʻina hana nō e mālama ai no ka hoʻokupu, e laʻa me
ke kāhea ʻana aku ʻo wai lā ʻoe,
i mea aha kou kipa ʻana i kēlā wahi,
e helu ai kou ʻano hoʻokupu no kēlā wahi,
me ke noi ʻana
i kekahi mea nāu
a i ʻole e hāpai aku
i kou leo mahalo no kēlā wahi, pēlā nō hoʻi no nā ʻōlapa hula,
nā loina hula ke hele a kipa aku lākou i Kīlauea, he ʻiʻine e hoʻokupu aku i ua wahi nei.
I kā ke kanaka hele ʻana i laila, he maikaʻi ka ʻike maka ʻana aku i nā akua me nā kumumea o ke ao me ka honua nei .
i mea e mālama i ka hoʻokupu ʻana aku.
No laila ke hele aku ai ʻoe ma nā wahi like ʻole pili
i kēlā ʻano leo me ka ʻike maka ʻana i ka ʻāina, ʻo ia kahi e makemake nui ai.
ʻO kekahi laʻana o ia ʻano wahi, ʻo ia ʻo Uēkahuna a me Kapaliokamohoaliʻi
a i ʻole ka luna o Kapaliokamohoaliʻi.
He maikaʻi pū ʻo Wahinekapu.
Inā he wahi kikoʻī i mālama ʻia no
ka hoʻokupu pilikino ʻana,
he maikaʻi loa ʻo Kūpinaʻi.
He keu a ka maikaʻi nō ua wahi nei e hoʻokupu aku.
No laila, ke hele a kipa aku ʻoe
i kekahi wahi i hiki ke ʻike maka ai me ka lohe ʻana i ka leo o nei ʻāina,
he mau wahi maikaʻi loa e hele aku ai no ka haʻawi ʻana i ka hoʻokupu.
Ke paʻa ia manaʻo no Hoʻokupu iā ʻoe,
e ʻike ʻia ana pēlā nō ka nahele
a laila kupu mai ka nahele
No laila
ʻo ia ka hopena o kā kākou hana ma ka hoʻokupu,
o ko kākou mālama ʻana i ka hoʻokupu, he hopena ka nahele o ia hana.
A no laila ʻo ia ka hopena hope o ko kākou noʻonoʻo
a kia manaʻo ke ka hoʻokupu aku.
Ke aloha nō, ʻo wau ʻo Makani Gregg no Kailua, no Waimānalo,
a i kēia manawa noho wau i Pohoiki ma Puna.
ʻO wau ka mea ʻenehana ma ke kālailau nahele
no ka Native Plant Restoration.
Hana wau no lākou no nā makahiki he ʻehiku i hala.
Ma ka Hui Native Plant Restoration
ʻOhi mākou i nā hua ʻai a nā ʻanoʻano me ka haʻakipu pū i nā ʻanoʻano ma ʻaneʻi ma ke kīhāpai hoʻoulu mea kanu,
a kanu aku i ia mau mea kanu i ka ʻāina me ka nahele i mea e kupu a
ola mau ai nā keiki o ia mau mea kanu.
He mea koʻikoʻi ka ʻohina
i nā huaʻai a me nā ʻanoʻano, ka haʻakipu ʻana, a ke kanu ʻana me ka mālama pū
i ia mau kumuwaiwai i mea
e kanu hou ai ia mau mea kanu ʻōiwi
a hoʻi i kō lākou ʻāina ponoʻī a ola mau loa aku
ma kēia ʻāina piha i nā mea kanu haole
ʻoiai ʻo lākou nā ʻōiwi o nei ʻāina.
A inā e hiki ʻole ai kēia ke kōkua i nā mea kanu ʻōiwi, e make paha ana lākou.
A pēlā pū ko kākou hana ma kēia, no ke ola mau loa aku
o nā kānaka ʻōiwi o nei ʻāina
a me nā hanauna e hiki mai ai.
Inā ʻaʻole kamaʻaina ka hoʻokupu iā ʻoe
e like me koʻu wehewehena o ia manaʻo, inā ʻaʻohe
āu pilina i ka manaʻo a me ka mālamaʻana i ka Hoʻokupu, maliʻa paha mai hana ʻoe i ka hoʻokupu.
ʻIke nui ʻia naʻe kēia ʻano hana,
e like me nā pā mea ʻai,
nā ʻano lei hana ʻia me ka pepa,
a me ke kāla kekahi.
ʻAʻole maikaʻi ia mau ʻano “hoʻokupu” no kekahi wahi.
No laila, ʻo nā mea
kūpono ʻole no kekahi wahi, mai hana a mālama ia ma ke ʻano he “hoʻokupu”.
ʻAʻole ʻo ka ʻōlelo “thank you!” wale nō ka hoʻokupu ʻana.
ʻAʻole ia he mahalo wale nō.
ʻAʻole ia he hōʻike i ka mahalo wale nō.
He aloha nō ia ma waena ou me kahi āu e kipa aku ai,
Aia ʻoe ma laila i mea e kūkaʻi ai
he pilina kūkaʻi aloha ai ma waena ou me kahi ou e hele aku ai e kipa.
Inā ʻaʻohe āu hoʻokupu no kekahi wahi, e aho nō ʻoe e hāpai i kou leo
ma ko kākou mau mele
He mau laʻana maikaʻi pili i kēia.
ʻO ka maʻamau,
ʻike ʻia nā kanaka hana noʻeau like ʻole
inā e hana lei ai, e hoʻohana wale nō i nā kino lau a me nā kino kūlohelohe.
ʻAʻole hana lākou me ka raffia a i ʻole kekahi mea ʻē aʻe ma ka hana lei,
a laila, hoʻokupu ʻia ia lei i ka Lua.
ʻAʻole i waiho wale ʻia ka lei ma kahi
i kāʻalo ai nā kānaka like ʻole a pēlā aku.
E mahalo aku i nā limahana nā lākou e mālama nei i kēia wahi.
E mahalo aku a laila e hāʻawi wale aku i kekahi mea.
I koʻu manaʻo pēlā ka mahalo nui
i hiki i nā malihini ke makana mai.
Eia lā, ʻoiai he kūkaʻi aloha ia ʻano hana ma waena o nā kanaka
no lākou ke aloha nui o nei ʻāina
no nā hanauna i hala,
ʻike leʻa nō lākou i ke ʻano hoʻokupu kūpono nō.